Lars Dohn (EL), 2012-05-31:
Som det fremgår af SF's ordførertale, er Enhedslisten altid parat.
Vi har jo ikke nogen religiøse forhindringer for at forhandle om søndagen, og vi har konstateret, at vi som medlemmer af Folketinget ikke er omfattet af arbejdsmiljølovens 11-timers-regel, så send bare bud.
I modsætning til det, vi hørte fra den borgerlige opposition her i aftes under den såkaldte afslutningsdebat, hvor man ynkede Enhedslisten, fordi den ikke var blevet inddraget, er det jo sådan, at det her er den fjerde større aftale, vi indgår.
Vi kom med i allersidste øjeblik, og for os var det, der allerede på det tidspunkt hed Robin Hood-aftalen, rigtig vigtigt, nemlig det, at man kunne indfri løfterne til Tønder, til Lolland, til Bornholm og til Brøndby.
Det var rigtig vigtigt for os.
Og vores opgave var så at lave den her aftale til en Robin Hood-plus-aftale, og det synes jeg også er lykkedes ganske godt i et rigtig godt samarbejdsklima.
Så det handlede jo altså om at tage fra de rige og give til de fattige og sikre et Danmark, der hænger sammen, og hvor der ingen markante forskelle er på landdistrikter og storbyer.
Alle områder i Danmark skal løftes, f.eks. på det boligsociale område.
Noget af det, som står i regeringsgrundlaget, og som vi senere skal have udmøntet, er jo netop, at der ikke er nogen kommuner, f.eks. nord for København, som skal slippe for at sørge for at løse boligsociale opgaver, lave almen bebyggelse.
Så det ligger også i tråden af den her aftale.
Ud over problemerne i landdistriktskommunerne er det vigtigt for os at løse de særlige problemer, som er i storbyerne, og at give dem et løft i forbindelse med den her aftale.
Det vil sige, at de områder, de kommuner og de byer, som har en overrepræsentation af borgere uden bolig, psykisk syge, misbrugere og folk, der er ude i kriminalitet, vil få mulighed for at blive bakket op af en særtilskudspulje på 400 mio. kr.
Det synes jeg også er et rigtig godt grundprincip.
For os var det også vigtigt at få nogle andre ting med, f.eks. det, at vi her i landet har en galoperende stigning i antallet af udsættelser, altså lejere, der bliver sat ud af deres bolig.
Der har vi fået med i aftalen, at der i finanslovaftalen skal lægges an til lovgivning, som sætter nogle kraftigere ting i værk end dem, som boligministeren indtil nu har excelleret i, altså noget, der rigtig virker.
Og det er også noget af det, som måske ikke har været så tydeligt i aftalen, men som har haft betydning for os.
Ligeledes havde vi et ønske om, at kommuner med små øer ville få mulighed for at udvide deres periode med gratis persontransport, så de kunne agere med noget mere turisme, og at de også kom ud over den der særlige situation, der er, nemlig at lige så snart et byggemarked har en eller anden vare, de skal sælge, så står der: Undtaget er ikkebrofaste øer.
Så samlet set er det en forbedring med tydelige Robin Hood-aftryk, så Enhedslisten kan tilslutte sig forslaget.
Men samtidig vil vi også understrege, at det her jo ikke løser danske kommuners problemer.
Det løser jo ikke det, at kommunerne har fyret i bundter, og at kommunerne på grund af de stramme økonomiske vilkår ikke er i stand til at levere en ordentlig service.
Så derfor drejer det sig om, at borgmestrene, byrådene og befolkningerne ude omkring presser på ved de forestående kommuneforhandlinger.
Men man skal presse på i forhold til kommuneforhandlingerne, for det er der, det sner, når det gælder bedre forhold for kommunerne.